Alejandro Sanz

Alejandro Sánchez Pizarro (s. 18. joulukuuta 1968 Madrid), taiteilijanimeltään Alejandro Sanz, on espanjalainen laulaja ja lauluntekijä. Hänet tunnetaan popin ja flamencovaikutteisten balladien laulajana.
Sanzin vaikutus espanjalaiseen pop-musiikkiin on merkittävä. Vuonna 1997 julkaistulla läpimurtoalbumillaan "Más" hän esitteli uudenlaisen soundin, joka yhdisti perinteisiä espanjalaisia rytmejä moderneihin pop-vaikutteisiin.
Tunnettuja kappaleita ovat muun muassa ”La fuerza del corazón”, ”Corazón partío”, ”Amiga mía”, ”Y, ¿si fuera ella?”, ”Cuando nadie me ve” ja ”No es lo mismo”.
Lapsuus ja nuoruus.
Sanz syntyi Madridissa. Hänen vanhempansa olivat kotoisin Cádizin maakunnasta Andalusiasta, ja hän vietti lapsena loma-aikoja äitinsä kotipaikkakunnalla Alcalá de los Gazulesissa. Hän aloitti kitaransoiton seitsemänvuotiaana lahjakitaralla ja alkoi säveltää muutamia vuosia myöhemmin. Hänen isänsä Jesús Sánchez oli ovelta ovelle -myyjä ja kunnianhimoinen muusikko, jolla oli taiteilija-agentuuri. Jesús Sánchezilla oli oma yhtye, ja hän kiersi esiintymässä lähes kaksikymmentä vuotta eri puolilla Espanjaa.
Ensimmäisen albumin julkaisun aikoihin 1980-luvun lopulla Sanz työskenteli striptease-klubeilla, joissa hän samanaikaisesti markkinoi albumiaan. 1990-luvun alussa ennen musiikillista läpimurtoa hän opiskeli liiketoimintaa ja työskenteli pienessä äänitysstudiossa Madridissa. Sanz tunsi Antonio Floresin, joka oli hänelle esikuva muusikkona ja yksityisesti.
Ura.
Sanz julkaisi artistinimellä Alejandro Magno (suom. Aleksanteri Suuri) ensimmäisen soololevyn, teknon ja flamencon fuusion nimeltä "Los chulos son pa’ cuidarlos" (1989). Toinen albumi "Viviendo deprisa" (1991) oli kaupallinen menestys Espanjassa, ja sitä myytiin miljoona kappaletta. Kolmas albumi "Más" (1997) julkaistiin kansainvälisesti. Espanjassa "Más" myi 22-kertaisesti platinaa eli 2,2 miljoonaa kappaletta, yhteensä albumia myytiin yli viisi miljoonaa kappaletta.
"El alma al aire" (2000) voitti Latin Grammy -palkinnot vuonna 2001 parhaasta albumista, parhaasta kappaleesta, parhaasta mieslaulajan pop-albumista ja vuoden parhaasta levytyksestä.
Sanz yhdistää flamencoon usein elementtejä R&amp;B:stä, jazzista, latinalaisesta musiikista ja rockmusiikista. Hän on tehnyt yhteistyötä kansainvälisten artistien, kuten Shakiran, Alicia Keysin, Juanesin, Marc Anthonyn, Rosalían, Camila Cabellon ja The Corrsin, kanssa.
Vuonna 2005 hän teki Shakiran kanssa kappaleen ”La tortura”, joka nousi suosituksi Latinalaisessa Amerikassa ja muualla maailmassa ja sai useita palkintoja. ”La tortura” vietti tuolloin "Billboardin" Hot Latin Tracks -listan ensimmäisellä sijalla 25 ei-peräkkäistä viikkoa.
Sanz on voittanut 22 Latin Grammy -palkintoa ja neljä Grammy-palkintoa.
Yhdysvaltalainen musiikin tekijänoikeusjärjestö ASCAP myönsi vuonna 2011 Sanzille Latin Heritage -palkinnon hänen ainutlaatuisesta ja kestävästä panoksestaan latinalaisen musiikin hyväksi.
Latin Recording Academy valitsi Sanzin Vuoden henkilöksi vuonna 2017. Perusteluna olivat Sanzin musiikillisten saavutusten lisäksi hänen laaja hyväntekeväisyystyönsä muun muassa sellaisten järjestöjen kuin Lääkärit ilman rajoja ja Pelastakaa lapset kanssa.
Yksityiselämä.
Sanzilla on neljä lasta: Manuela, jonka äiti on Jaydy Michel, Alexander, jonka äiti on Valeria Rivera, sekä Dylan ja Alma, joiden äiti on Raquel Perera.